Ці ведае, а дакладней, ці зможа, пры жаданні, даведацца замежнік пра такі брэндавы ўзор нашага мастацтва, як слуцкія паясы, рэнесансныя творы жывапісу, што знаходзяцца ў калекцыях айчынных музеяў? Адказ, здавалася б, просты: варта толькі наведаць Беларусь і ўбачыць усё на ўласныя вочы. А вось гэта ўжо і не зусім проста: як-ніяк, аддзяляюць нас тысячы кіламетраў. Дый перш чым прыехаць у незнаёмую краіну, хочацца віртуальна пазнаёміцца з яе скарбамі. Сёння ва ўсім свеце назіраецца тэндэнцыя да стварэння агульнанацыянальных баз даных музейных прадметаў з адпаведным прадстаўленнем іх у Інтэрнеце, што дазваляе віртуальна і вельмі танна “падарожнічаць” па лепшых мастацкіх галерэях ды музеях.